Hin íslensku bókmenntaverðlaun fyrir árið 2002 hlaut Ingibjörg Haraldsdóttir fyrir ljóðabók sína , Hvar sem ég verð . Í ávarpi hennar við verðlaunaafhendinguna kom fram sú skoðun skáldsins að ljóðið væri hvergi nærri dautt úr öllum æðum þrátt fyrir þrálátan orðróm þess efnis , það væri mannbætandi á alla lund og hefði ótvírætt uppeldisgildi . Óumdeilanlegastur væri þó lækningamáttur ljóðsins , gott dæmi um þetta væri sjálfur Egill Skallagrímsson og sá óbrotgjarni minnisvarði Sonatorrek . Talað er um að fólk skrifi sig eða yrki frá innri sársauka , og flestir þekkja líka af eigin raun hvað það yljar um hjartarætur að syngja saman eða að fara með eitthvað fallegt einsog sagt var í minni sveit . Listmeðferðarfræðingar ( art therapists ) starfa í þessum anda inni á sjúkrahúsum og víðar með það að leiðarljósi að fá sjúkum og sorgmæddum bata með því að láta þá taka þátt í listsköpun af ýmsum toga ; til dæmis myndlist , dansi , leiklist og ritun . - En ljóðið , og máttur þess og megin gagnvart kvölum og plágum ? Eina meinsemdin sem mig hefur hrjáð um dagana er svæsin tannrótarbólga á yngri árum : sokkin augu , bólgnir kjálkar , hræðilegar vítiskvalir . Mér vitraðist á vísindalegan hátt að sá sem a ) gúffar í sig gotterí seint og snemma , b ) ber ekki skynbragð á burstun tanna , c ) stígur ekki fæti sínum inn fyrir dyr hjá tannlækni árum saman þrátt fyrir þrotlausa tannpínu - hann fær að lokum tannrótarbólgu ! Þvermóðska mín leyfði ekki að ég borðaði magnyl og þrautalending móður minnar eftir talsverðan grát og gnístran var að kveða fyrir mig rímur . Mamma ( f. 1920 ) skildi ekki baun í Andrési önd , mér fundust þjóðsögurnar fúlar og þýddar dömubókmenntir kostuðu endalaus komment frá mömmu meðan á lestri stóð : " Núnú á maður svo að trúa því að hún verði skotin í þessu greifafífli . " Og rímur reyndust hafa ótvíræðan lækningamátt : rímurnar eftir Örn Arnarson um Odd sterka á Skaganum voru bara einsog ópíum fyrir mig í tannrótarkrísunni , ég slefaði af vellíðan : Meira , meira , þegar mamma sýndi merki þess að hún ætlaði ef til vill að snúa sér að öðrum verkefnum en að kveða rímur . Bótin fólst mest í rytma og resónansi í stuðlum , höfuðstöfum og rími , þetta var sefjandi , kjálkinn féll niður , enginn vöðvi strekktur , og hin djúpa slökun ýtti sársaukanum burt . Mjög skrítið en afar áþreifanlegt . Þarna vann saman efni , form og flutningur , rímna-pakkinn af Oddi sterka var á við allt heimsins parkódín , jafnvel forte , um það getur síðasta vísan í rímnaflokknum borið fagurt vitni : Kveðum hátt uns dagur dvín , dýran hátt við baugalín , Venus hátt í vestri skín , við skulum hátta elskan mín . Kvæðamenn geta ef til vill linað kvalir fólks án nokkurra aukaverkana eða vanabindingar , það er talsvert verkjastillandi að hlýða á kveðskap um Odd sterka og alveg áreiðanlega er öflugur lækningamáttur falinn í því að lesa ljóð Ingibjargar Haraldsdóttur .